**Informatīvais ziņojums „Izglītības un zinātnes ministrijas projekta Nr. 10.1.3. 0/19/TP/002 „Atbalsts pētījumiem ES fondu 2021.-2027. gada**

**plānošanas perioda ieguldījumu priekšnosacījumu izpildes nodrošināšanai izglītībā” īstenošanas termiņa pagarināšanu”**

Informatīvais ziņojums izstrādāts, lai nodrošinātu iespēju pagarināt darbības programmas „Izaugsme un nodarbinātība” 2.10. prioritārā virziena „Tehniskā palīdzība „Eiropas Sociālā fonda atbalsts Kohēzijas politikas fondu ieviešanai un vadībai”” 10.1.3. atbalsta mērķa „Atbalstīt un uzlabot Kohēzijas politikas fondu ieviešanu, uzraudzību, kontroli, revīziju, horizontālās politikas principu koordinēšanu un pilnveidot e-Kohēziju” ietvaros Izglītības un zinātnes ministrijas (turpmāk – Ministrija) īstenotā projekta Nr. 10.1.3.0/19/TP/002 „Atbalsts pētījumiem ES fondu 2021.-2027. gada plānošanas perioda ieguldījumu priekšnosacījumu izpildes nodrošināšanai izglītībā”[[1]](#footnote-1) (turpmāk – projekts) īstenošanas termiņu uz periodu, kas ir ilgāks par sešiem mēnešiem, salīdzinot ar sākotnējo projekta īstenošanas termiņu. Projekta īstenošanas termiņa pagarinājums nepieciešams, lai īstenotu papildu darbības, kas nepieciešamas projekta mērķa pilnīgai sasniegšanai.

Informatīvais ziņojums izstrādāts, pamatojoties Ministrijas iniciatīvu rast iespēju pagarināt projekta īstenošanas termiņu. Projekta sākotnēji apstiprinātais īstenošanas termiņš bija no 2020. gada 7. janvāra līdz 2020. gada 31. jūlijam. Saistībā ar projektā īstenoto pētījumu iepirkumu izsludināšanu un izpildi bija nepieciešams pagarināt projekta īstenošanas termiņu, kā rezultātā tika veikti projekta Vienošanās Nr. 10.1.3.0/19/TP/002 grozījumi Nr. 1[[2]](#footnote-2), pagarinot tā īstenošanas termiņu par četriem mēnešiem (līdz 2020. gada 30. novembrim), savukārt ar sagatavotajiem un iesniegtajiem projekta Vienošanās Nr. 10.1.3.0/19/TP/002 grozījumiem Nr. 2[[3]](#footnote-3) tā īstenošanas termiņš tiktu pagarināts vēl par diviem mēnešiem (līdz 2021. gada 31. janvārim), t.i. kopš 2020.gada 7. janvāra, sastādot sešus mēnešus.

Atbilstoši sākotnēji plānotajam, projekta ievaros tiek īstenoti trīs pētījumi:

1. Augstākās izglītības iestāžu digitalizācijas izvērtējums Latvijā;

2. Esošās situācijas analīze un priekšlikumi sekmīgai pārejai no pirmsskolas izglītības uz sākumskolas izglītību;

3. Izglītības piedāvājuma pārklājums STEM jomā.

Ņemot vērā, ka darbības programmas 2021.-2027. gada plānošanas perioda izstrādes laikā tika saņemti Eiropas Komisijas jautājumi par plānotajiem struktūrfondu ieguldījumiem, t.sk. attiecībā uz iekļaujošās izglītības īstenošanu un Ministrija izstrādā informatīvā ziņojuma projektu par kritērijiem speciālās izglītības iestādēm, veicinot speciālās izglītības iestāžu tīkla pilnveidi, kā arī izglītojamo ar speciālām vajadzībām iekļaušanu vispārējā izglītībā, Ministrija ir identificējusi nepieciešamību veikt esošās situācijas izpēti par vispārējās izglītības iestāžu gatavību un nodrošinājumu īstenot mācības atbilstoši iekļaujošas mācību vides prasībām, kas stājās spēkā ar 2020.gada 1.septembri (Ministru kabineta 2019.gada 19. novembra noteikumi Nr. 556 „Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” (turpmāk – noteikumi Nr.556)).

Vienlaikus, atbilstoši noslēgtajiem līgumiem par projektā iekļauto pētījumu īstenošanu, projektā ir izveidojies finansējuma atlikums, tādējādi Ministrija ir ierosinājusi novirzīt finansējuma atlikumu pētījumam par vispārējās izglītības iestāžu nodrošinājumu iekļaujošas izglītības īstenošanai. Ministrijas ierosinājums paredzēt papildus pētījuma īstenošanu elektroniskai saskaņošanai Eiropas Savienības struktūrfondu un Kohēzijas fonda apakškomitejas ietvaros nosūtīja 2020.gada 24.augustā, pētījuma darba uzdevums ir saskaņots 2020. gada 3. novembrī.

Lai pilnībā sasniegtu projekta mērķi[[4]](#footnote-4), ir nepieciešams veikt papildu projekta darbības, kas paredz pētījuma „Mācību vides izvērtējums iekļaujošas izglītības pieejas īstenošanai”[[5]](#footnote-5) īstenošanu, ņemot vērā, ka izpētes rezultāti Ministrijai sniegtu iespēju izvērtēt nepieciešamo Eiropas Savienības struktūrfondu atbalstu iekļaujošas vides izveidei izglītojamajiem ar speciālām vajadzībām vispārējā izglītībā, lai veicinātu izglītojamo ar speciālām vajadzībām sekmīgāku integrācija vispārējā izglītībā.

Saskaņā ar 2020. gada 6. novembra rīkojumu Nr.655 „Par ārkārtējās situācijas izsludināšanu” laika posmā no 2020.gada 9. novembra līdz 6. decembrim Latvijā tika izsludināta ārkārtējā situācija, nosakot stingrus veselības drošības pasākumus, vienlaikus COVID-19 izplatības laikā, uzsākot 2020./2021. mācību gadu, izglītības iestādēm bija iespēja lemt par mācību procesa īstenošanai atbilstošāko modeli, lai pēc iespējas mazinātu skolēnu izglītojamo un izglītības iestādes darbinieku inficēšanās riskus atbilstoši vienam no trim modeļiem vai kombinē divu vai vairāku modeļu īstenošanu vienlaikus atkarībā no apstākļiem konkrētā izglītības iestādē[[6]](#footnote-6). Ņemot vērā iepriekš minēto, pilnvērtīgai pētījuma īstenošanai ir nepieciešams ilgāks laiks, jo esošā situācijā nevar iegūt pamatotus datus par mācību īstenošanu atbilstoši noteikumu Nr. 556 prasībām, lai pamatoti sagatavotu secinājumus un priekšlikumus.

Ministru kabineta 2014. gada 16. decembra noteikumu Nr. 784 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā” (turpmāk – noteikumi Nr. 784) 51.1 punkts nosaka, ka, izvērtējot iesniegto grozījumu lietderību, pamatotību un nepieciešamību projekta sākotnējā mērķa sasniegšanai, sadarbības iestāde ņem vērā, ka attiecīgajā līgumā vai vienošanās nosacījumos paredzēto projekta īstenošanas termiņu var pagarināt kopumā uz laiku līdz sešiem mēnešiem, saglabājot Eiropas Savienības fonda līdzfinansējumu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu[[7]](#footnote-7).

Ministru kabineta 2018. gada 4. septembra noteikumos Nr. 562 „Darbības programmas „Izaugsme un nodarbinātība” 2.10. prioritārā virziena „Tehniskā palīdzība „Eiropas Sociālā fonda atbalsts Kohēzijas politikas fondu ieviešanai un vadībai””, 2.11. prioritārā virziena „Tehniskā palīdzība „Eiropas Reģionālās attīstības fonda atbalsts Kohēzijas politikas fondu ieviešanai un vadībai”” un 2.12. prioritārā virziena „Tehniskā palīdzība „Kohēzijas fonda atbalsts Kohēzijas politikas fondu ieviešanai un vadībai”” projektu iesniegumu atlases otrās kārtas noteikumi”[[8]](#footnote-8) pielikumā ir noteikts Ministrijai plānotais kopējais attiecināmais finansējums (maksimālais finansējuma apmērs – 260 000 *euro*), savukārt šo noteikumu 8. punktā ir noteikts finansējuma pieejamības laika posms - no 2019. gada 1. janvāra līdz 2021. gada 31. decembrim.

Papildus, [Izglītības attīstības pamatnostādņu 2021.-2027.gadam](https://izm.gov.lv/images/IAP2027_projekta_versija_apspriesana_16072020.pdf) „Nākotnes prasmes nākotnes sabiedrībai” projekts (turpmāk – IAP2027) ir izsludināts Valsts sekretāru sanāksmē 2020. gada 1. oktobrī un šobrīd notiek saņemto viedokļu un priekšlikumu saskaņošana. 2020. gada 8. augustā tika uzsākta darbības programmas 2021.-2027. gada plānošanas periodam publiskā apspriešana, ko saskaņā ar Ministrijas rīcībā esošo informāciju plānots iesniegt Eiropas Komisijai 2021. gada pavasarī, tādējādi uzskatam, ka pētījumu rezultāti sniegs būtisku informāciju un datus IAP2027 ieviešanas plāna un normatīvā regulējuma par pasākumu īstenošanu izstrādei (t.sk. nosakot kritērijus projektu iesniegumu atlasei, atbalstāmās darbības u.c.).

Lai Ministrijai būtu iespēja projektā īstenot papildu darbības, kuru izdevumus paredzēts segt no projekta ietaupījuma, ir nepieciešams pagarināt projekta īstenošanas termiņu par periodu, kas kopumā pārsniedz sešus mēnešus.

Noteikumu Nr. 784 51. punkts nosaka gadījumus, kad Sadarbības iestāde var pagarināt projekta īstenošanas termiņu par laiku, kas pārsniedz sešu mēnešu termiņu. Vienīgais no gadījumiem, kuru ir iespējams piemērot Ministrijas projekta īstenošanas termiņa pagarināšanai, ir 51.47. apakšpunkts, tas ir, ja Ministru kabinets ir pieņēmis lēmumu par projekta termiņa pagarināšanu, kas pārsniedz sešus mēnešus.

**Ņemot vērā minēto, Ministru kabinetam ir jāpieņem lēmums atļaut Centrālajai finanšu un līgumu aģentūrai pagarināt Ministrijas projekta īstenošanas termiņu par laiku, kas pārsniedz sešus mēnešus, ja, izvērtējot attiecīgās vienošanās grozījumu lietderību, pamatotību un nepieciešamību projekta sākotnējā mērķa sasniegšanai, termiņa pagarinājums ir uzskatāms par pamatotu.**

Iesniedzējs:

Izglītības un zinātnes ministre I. Šuplinska

Vizē:

valsts sekretārs J. Volberts

Feifere, 67047921

santa.feifere@izm.gov.lv

1. 2020. gada 7. janvāra Vienošanās par Eiropas Savienības fonda projekta Nr. 10.1.3.0/19/TP/002  īstenošanu. [↑](#footnote-ref-1)
2. Projekta Vienošanās Nr. 10.1.3.0/19/TP/002 grozījumi Nr. 1 iesniegti 2020. gada 20. februārī, parakstīti 2020. gada 22.maijā. [↑](#footnote-ref-2)
3. Projekta Vienošanās Nr.10.1.3.0/19/TP/002 grozījumi Nr. 2 iesniegti 2020. gada 20. novembrī, nav parakstīti. [↑](#footnote-ref-3)
4. Projekta mērķis ir atbalstīt Eiropas Savienības fondu vadības un kontroles sistēmas izveidi un nodrošināt darbības programmas “Izaugsme un nodarbinatība” Eiropas Savienības fondu administrēšanā iesaistīto institūciju kapacitātes celšanu, lai īstenotu Eiropas Savienības fondu plānošanu, ieviešanu, uzraudzību, revīziju un izvērtēšanu un īstenot petījumus izglītības jomā. Šie pētījumi ir nepieciešami, lai nodrošinātu vienota valsts stratēģiskā ietvara izglītības un mācību jomā izstrādi 2021.-2027.gadam un izpildītu tematiskos ieguldījumu priekšnosacījumus ES struktūrfondu investīciju plānošanai 2021.-2027.gada periodam [↑](#footnote-ref-4)
5. Pētījuma mērķis ir novērtēt vispārējas izglītības iestāžu mācību vidi izglītojamo ar speciālām vajadzībām iekļaušanai, iekļaujošas izglītības īstenošanai, t.sk. kartējuma veidā, izstrādāt vidējā termiņa (3-5 gadi) rīcības plānu un veicamos uzdevumus prioritārā secībā un sniegt priekšlikumus mērķtiecīgiem ieguldījumiem iekļaujošās izglītības īstenošanai un attīstībai ES fondu 2021.-2027. gada plānošanas periodā. [↑](#footnote-ref-5)
6. https://www.izm.gov.lv/lv/par-20202021-macibu-gadu/skola2030\_visc\_pilnveidotas\_vadlinijas\_cov19\_final1\_0.pdf [↑](#footnote-ref-6)
7. <https://likumi.lv/doc.php?id=271368> [↑](#footnote-ref-7)
8. <https://likumi.lv/ta/id/301568#p31> [↑](#footnote-ref-8)